Document ID: 31992R3944

31992R3944
L 399/41
JURNALUL OFÍCIAL AL UNIUNII EUROPENE
REGULAMENTUL (CEE) NR. 3944/92 AL COMISIEI
din 30 decembrie 1992
de introducere a unui sistem dublu de control destinat monitorizării anumitor produse textile originare din Bangladesh
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 4136/86 al Consiliului din 22 decembrie 1986 privind regimul comun aplicabil importurilor de anumite produse textile originare din țări terțe (1), astfel cum a fost modificat ultima dată prin Regulamentul (CEE) nr. 1539/92 al Comisiei (2), în special articolul 13,
întrucât articolul 13 din Regulamentul (CEE) nr. 4136/86 prevede posibilitatea desfășurării de consultări în caz de fraudă sau de eludare a dispozițiilor acordurilor privind produsele textile încheiate între Comunitatea Economică Europeană și țări terțe furnizoare;
întrucât există probe suficiente pentru a crede că au loc, pe scară largă, fraude și eludări ale dispozițiilor acordului cu Bangladesh, în special în ceea ce privește determinarea provenienței produselor textile;
întrucât, după consultări cu autoritățile din Bangladesh, a fost încheiat un acord sub forma unui schimb de scrisori care instituie un sistem dublu de control pentru monitorizarea transporturilor de produse textile din categoriile 4, 6 și 8, fără să se fi negociat, totuși, în această etapă, limite cantitative;
întrucât, la 30 decembrie 1992, Consiliul a aprobat, în numele Comunității, Acordul dintre Bangladesh și Comunitatea Economică Europeană sub forma unui schimb de scrisori privind introducerea unui sistem dublu de control pentru monitorizarea tuturor exporturilor din categoriile sus-menționate;
întrucât anexa VI la Regulamentul (CEE) nr. 4136/86 stabilește dispozițiile privind punerea în aplicare a unui sistem dublu de control, precum și modelul și modul de acordare a licențelor de export;
întrucât, pentru a se preciza că documentele de export care trebuie să fie emise de autoritățile din Bangladesh nu se referă la produse supuse unor restricții, este necesară modificarea, dacă este cazul, a documentelor de export;
întrucât introducerea sistemului dublu de control nu ar trebui să împiedice importul în Comunitate al transporturilor de produse din categoriile 4, 6 și 8 care au fost expediate din Bangladesh înainte de data intrării în vigoare a prezentului regulament;
întrucât măsurile prevăzute în prezentul regulament sunt conforme cu avizul Comitetului pentru produse textile,
ADOPTĂ PREZENTUL REGULAMENT:
Articolul 1
Fără a aduce atingere dispozițiilor articolului 2, importurile în Comunitate din categoriile de produse provenite din Bangladesh și prevăzute la anexa 1 la prezentul regulament sunt supuse, până la 31 decembrie 1992, sistemului dublu de control descris în anexa VI la Regulamentul (CEE) nr. 4136/86.
Articolul 2
Produsele menționate în articolul 1 care au fost expediate din Bangladesh spre Comunitate înainte de data intrării în vigoare a prezentului regulament și care nu au fost încă puse în liberă circulație pot fi puse în liberă circulație cu condiția prezentării unui conosament sau a altui document de transport care să dovedească faptul că expedierea a avut loc înainte de această dată.
Articolul 3
Formularul de licență de export atașat la anexa VI la Regulamentul nr. 4136/86 se înlocuiește, pentru aplicarea prezentului regulament, cu formularul prevăzut la anexa II la prezentul regulament.
Articolul 4
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 decembrie 1992.

Labels: 18
3
1